Title: Guia didàctica del professorat
Course: Educació Física 1r ESO 1r T

1. Descripció del curs

Aquest moodle s'adreça als alumnes de 1r d'ESO i està desenvolupat en 4 temes.

Tema 1:  Em poso en forma. Treballarem la condició física i la salut a través de les qualitats físiques bàsiques.

Tema 2: Soc un atleta.  Un esport individual com és l’atletisme, tenint en compte els aspectes tècnics i tàctics, i els reglamentaris.
Tema 3: Ens expressem. Els recursos expressius del cos per a l’autoconeixement i per a la millora de la comunicació amb els altres.
Tema 4: Un esport col·lectiu, el bàsquet: tenint en compte l’execució tècnica i tàctica, demostrant haver comprès les fases del joc (atac i defensa).

Aquest moodle proposa unes tasques a desenvolupar a cada tema i facilita a l'alumne un llibre de continguts on podrà trobar el que necessita per poder realitzar la tasca. El llibre de continguts de cada tema incorpora aspectes teòrics i una bateria molt àmplia d'exercicis per tal que els alumnes puguin triar més fàcilment els que considerin més adequats per a les sessions que ells dissenyin. Si l'alumnat té alguna dificultat o restricció de caràcter espacial, temporal, disponibilitat de dispositius mòbils, problemes de connexió, ... ho comunicarà al tutor i haureu de cercar la solució més adequada.

En primer lloc han de fer el test físic i el qüestionari que servirà com a avaluació inicial de cada tema. Durant el desenvolupament del tema les rúbriques d'autoavaluació i de coavaluació (en cas que hi hagi tasques grupals al tema). La rúbrica de competència digital serveix per avaluar l'evolució de les habilitats digitals dels alumnes. Finalment han de tornar a fer el qüestionari (avaluació final) .

Passem a la concreció de cada tema:

TEMA 1:  EM POSO EN FORMA

1. Descripció.

Aquest tema treballa la condició física i la salut a través de les qualitats físiques bàsiques (velocitat, força, resistència i flexibilitat) a través d’exercicis específics, jocs i formes jugades.
Els alumnes hauran de comprendre el significat de la condició física i com les qualitats físiques ajuden a la seva salut pròpia i a la seva millora per estar en forma.
Hauran de conèixer i diferenciar les parts d’una sessió d’activitat física i l’objectiu de cadascuna. D’aquesta manera hauran de conèixer i portar a la pràctica un tipus d’escalfament, aplicant els objectius, les parts, els exercicis i els jocs.
També treballarem els hàbits i la higiene personal, així com temes de salut relacionats amb la columna vertebral, les postures corporals correctes, l’alimentació, la hidratació i tècniques de respiració i de relaxació per a minimitzar les tensions.

Encàrrec de tasca tema 1: Elabora el teu diari i el teu escalfament.

      2. Continguts curriculars:

- Condició física i salut.
- Les qualitats físiques bàsiques.
- Parts d’una sessió d’activitat física.
- L’escalfament: objectiu, parts, exercicis i jocs.
- Hàbits d’higiene personal.
- La columna vertebral.
- Tècniques de respiració i mètodes de relaxació.
- L’alimentació i la hidratació en la pràctica de l’activitat física.

TEMA 2:  SOC UN ATLETA.

1. Descripció.

En aquest tema treballaran els aspectes tècnics, els aspectes tàctics i els reglamentaris d’un esport individual com és l’atletisme.

Coneixeran i practicaran les diferents especialitats d’aquest esport: les curses, els salts i els llançaments, sempre a partir d’activitats motivadores i de jocs, i així es convertiran en grans atletes.

També serà important la feina de reflexió personal sobre els principis d’igualtat i de solidaritat.

Les comunicacions professorat-alumnat es faran a través dels fòrums i les videoconferències.

Encàrrec de tasca del Tema 2: fer un treball d’investigació i preparar una presentació sobre l'atletisme.

      2. Continguts curriculars:

- Aspectes tècnics, tàctics i reglamentaris comuns dels esports individuals.
- Principis d’igualtat i de solidaritat.
- Valoració del respecte als companys i adversaris, i a les normes acordades.

               TEMA 3:  ENS EXPRESEM

1. Descripció.

Els alumnes utilitzaran els recursos expressius del seu cos per a l’autoconeixement i per a comunicar-se amb els altres. Hauran de participar de forma constructiva, tot mostrant les seves emocions.
Utilitzaran activitats amb suport musical com una manera de relació social i d’integració comunitària.
Aquest tema es pot treballar de manera interdisciplinar amb l’àmbit artístic (llenguatge musical).

L’alumnat haurà de mostrar desinhibició en la realització de les activitats d’expressió corporal.

Encàrrec de tasca del Tema 3: Fes el teu vídeo

       2. Continguts curriculars:

- Comunicació i llenguatge corporal: la imitació i el gest.
- Relació entre cos i emocions.
- Possibilitats i limitacions del moviment del cos en l’espai i en el temps.

TEMA 4:  UN ESPORT COL·LECTIU, EL BÀSQUET.

1. Descripció.

En aquest tema es practicarà un esport col.lectiu tenint en compte l’execució tècnica i tàctica, demostrant haver comprès les fases del joc (atac i defensa), i el respecte pels companys, pels adversaris i per les normes del joc.
Aquest tema es pot treballar de forma interdisciplinar amb l’àmbit lingüístic (llengua anglesa), ja que és un esport amb molta terminologia en anglès.
També serà important treballar els principis d’igualtat i de solidaritat.

Si decideixen analitzar un partit de bàsquet hauran de triar-ne 10 minuts (un quart) del partit que vulguin i anar apuntant els següents aspectes: nombre de faltes personals de cada equip, nombre de vegades que fan dobles, nombre de vegades que fan passes, si fan camp enrera, si fan tres segons a la zona, nombre de jugades de contratac, tipus de defenses que utilitzen (individual, en zona o mixta), pilotes recuperades, pilotes perdudes, ...

Si decideixen triar les tres jugades les poden recollir fent un petit vídeo on el seu àudio sigui el que ens explica què està passant.

Encàrrec de tasca del Tema 4: Fes d’analista d’un partit o tria tres jugades i explica per què les destaques.

       2. Continguts curriculars:

- Aspectes tècnics, tàctics i reglamentaris comuns dels esports col·lectius en situació de joc reduït.
- Principis d’igualtat i de solidaritat.
- Valoració del respecte als companys i adversaris i a les normes establertes.

2. Ubicació en el currículum i competències

En aquests quatre temes treballem les següents Competències Bàsiques de l’Àrea d’Educació Física:

Competència Bàsica número 1: Aplicar un pla de treball de millora o manteniment de la condició física individual amb relació a la salut.
Competència Bàsica número 2: Valorar els efectes d’un estil de vida actiu a partir de la integració d’hàbits saludables en la pràctica d’activitat física.
Competència Bàsica número 3: Aplicar de manera eficaç les tècniques i les tàctiques pròpies dels diferents esports.
Competència Bàsica número 4: Posar en pràctica els valors propis de l’esport en situació de competició.
Competència Bàsica número 7: Utilitzar els recursos expressius del propi cos per a l’autoconeixement i per comunicar-se amb els altres.
Competència Bàsica número 8: Utilitzar activitats amb suport musical, com a mitjà de relació social i integració comunitària.

        Els Continguts Clau treballats són:

Contingut Clau número 1: Qualitats físiques.
Contingut Clau número 2: La sessió i el pla de treball.
Contingut Clau número 3: Hàbits de salut.
Contingut Clau número 5: Esports individuals.
Contingut Clau número 7: Esports col·lectius.
Contingut Clau número 8: Valors i contravalors de la societat aplicats a l’esport.
Contingut Clau número 11: Comunicació i llenguatge corporal.
Contingut Clau número 12: Ritme i moviment.
Contingut Clau número 13: Esport i gènere.

        Els Continguts Clau Digitals treballats són:

Contingut Clau Digital número 10: Llenguatge audiovisual: imatge fixa, so i vídeo.
Contingut Clau Digital número 13: Fonts d’informació digital: selecció i valoració.
Contingut Clau Digital número 25: Ergonomia: salut física.

Competències bàsiques per àmbits
Continguts clau-Competències

TEMA 1: EM POSO EN FORMA
Competències bàsiques 1 i 2.  Continguts clau: 1, 2 i 3. Competències digitals: 10, 13 i 25.
TEMA 2: SOC UN ATLETA
Competències bàsiques 3 i 4.  Continguts clau: 5, 8 i 13. Competències digitals: 10, 13 i 25.
TEMA 3: ENS EXPRESSEM
Competències bàsiques 7 i 8.  Continguts clau: 11 i 12. Competències digitals: 10, 13 i 25.
TEMA 4: UN ESPORT COL·LECTIU, EL BÀSQUET
Competències bàsiques 3 i 4.  Continguts clau: 7, 8 i 13. Competències digitals: 10, 13 i 25.
          Els objectius els trobareu dins de cada presentació de cada tema.

3. Metodologia emprada

Hem de promoure metodologies que desenvolupin l’esperit crític dels alumnes, que els facin reflexionar i que, en cas de conflicte, sàpiguen dialogar i arribar a acords i solucions.

Metodologia específica de cada tema.

TEMA 1 EM POSO EN FORMA.

Utilitzarem una metodologia menys guiada o dirigida en el cas del disseny, planificació, elaboració i pràctica de la sessió d’escalfament general o de l'elaboració del diari personal.

TEMA  2  SOC UN ATLETA.

Farem servir metodologies més globals, encara que en l’ensenyament-aprenentatge dels elements tècnics es poden fer servir metodologies més analítiques.

TEMA  3 EL MEU COS S’EXPRESSA.

En aquest tema d’Expressió Corporal utilitzarem els següents mètodes:
Assignació de tasques: donem més autonomia a l’alumne, de forma que participa més a l’hora de planificar les activitats.
Descobriment guiat: buscaran solucions i experimentaran.
Resolució de problemes: desenvoluparem el seu pensament lògic i crític.
Plantejarem situacions molt diverses.

TEMA  4  UN ESPORT COL·LECTIU, EL BÀSQUET.

Utilitzarem metodologies més globals, encara que per desenvolupar els aspectes més tècnics farem servir metodologies més analítiques.

4. Agrupacions dels alumnes

TEMA 1: L'elaboració del diari personal serà una tasca individual.

TEMA 2: El treball d'investigació i la seva presentació pot ser una tasca individual o bé grupal. Es recomana que es faci grupal.

TEMA 3: La realització del vídeo pot ser una tasca individual o grupal (família).

TEMA 4: L'anàlisi d'un partit de bàsquet o la tria de tres jugades serà una tasca individual.

5. Recursos

Aneu a l'apartat de recursos del curs i allà trobareu totes les recomanacions.

6. Activitats

Tema 1:  Em poso en forma

El temps total dedicat és de 6 hores.

Activitats Em poso en forma
Id | Activitat | Descripció | Tipologia | Format | Temps previst | Agrupaments | Avaluació
T1 | Test físic | Test format per diferents proves del tema 1 | General | Pàgina Moodle. Visible pel tutor i l'alumne | 20 min. | Individual | Es passa a l'inici i al final de cada tema per veure el progrés
T1 | Sessió pràctica RUTINA | Sessió-rutina recomanada i voluntària de condicionament físic general | General | Pàgina Moodle. Visible pel tutor i l'alumne | 20 min. | Individual o en família | De caràcter voluntari i autoavaluació
T1 | Encàrrec de feina | Elaborar un diari personal d'entrenament Em poso en forma. Treball de la condició física i la salut a través de les qualitats físiques | General | Dues possibilitats: base de dades o taller i enllaç pdf lliurat per l'alumne | 5 h. | Individual | Escala: NA, AS, AN, AE. Rúbrica sobre 8 punts
T1 | Qüestionari | Es passa a l'inici i al final del tema | General | Qüestionari Moodle | 20 min. | Individual | Superar de 8 el qüestionari

Tema 2: Soc un atleta

El temps total dedicat és de 6 hores.

Activitats Soc un atleta
Id | Activitat | Descripció | Tipologia | Format | Temps previst | Agrupaments | Avaluació
T2 | Test físic | Test format per diferents proves del tema 2 | General | Pàgina Moodle. Visible pel tutor i l'alumne | 20 min. | Individual | Es passa a l'inici i al final del tema per veure el progrés
T2 | Sessió pràctica RUTINA | Sessió-rutina recomanada i voluntària de condicionament físic general | General | Pàgina Moodle. Visible pel tutor i l'alumne | 20 min. | Individual o en família | De caràcter voluntari i autoavaluació
T2 | Encàrrec de feina | Fer un treball d'investigació i una presentació d'atletisme | General | Base de dades i enllaç pdf lliurat per l'alumne | 5 h. | Individual o grupal | Escala: NA, AS, AN, AE. Rúbrica sobre 8 punts
T2 | Qüestionari | Es passa a l'inici i al final del tema | General | Qüestionari Moodle | 20 min | Individual | Superar de 8 el qüestionari

Tema 3:  Ens expressem

El temps total dedicat és de 6 hores.

Activitats Ens expressem
Id | Activitat | Descripció | Tipologia | Format | Temps previst | Agrupaments | Avaluació
T3 | Test físic | Test format per diferents proves del tema 3 | General | Pàgina Moodle. Visible pel tutor i l'alumne | 20 min. | Individual | Es passa a l'inici i al final del tema per veure el progrés
T3 | Sessió pràctica RUTINA | Sessió-rutina recomanada i voluntària de condicionament físic general | General | Pàgina Moodle. Visible pel tutor i l'alumne | 20 min. | Individual o en família | De caràcter voluntari i autoavaluació
T3 | Encàrrec de feina | Crear i realitzar un vídeo de coreografies amb suports musicals o dramatitzacions o tècniques de circ. | General | Vídeo. Base de dades. | 5 h. | Individual o en família. | Escala: NA, AS, AN, AE. Rúbrica sobre 8 punts
T3 | Qüestionari | Es passa a l'inici i al final del tema | General | Qüestionari Moodle | 20 min. | Individual | Superar de 8 el qüestionari

Tema 4: Un esport col.lectiu, el bàsquet

El temps total dedicat és de 6 hores.

Activitats Un esport col.lectiu, el bàsquet
Id | Activitat | Descripció | Tipologia | Format | Temps previst | Agrupaments | Avaluació
T4 | Test físic | Test format per diferents proves del tema 4 | General | Pàgina Moodle. Visible pel tutor i l'alumne | 20 min. | Individual | Es passa a l'inici i al final del tema per veure el progrés
T4 | Sessió pràctica RUTINA | Sessió-rutina recomanada i voluntària de condicionament físic general | General | Pàgina Moodle.  Visible pel tutor i l'alumne | 20 min. | Individual o en família | De caràcter voluntari i autoavaluació
T4 | Encàrrec de feina | Fer d'analista d'un partit de bàsquet o triar tres jugades i comentar-les | General | vídeo, àudio, Base de dades | 5 h. | Individual | Escala: NA, AS, AN, AE. Rúbrica sobre 8 punts
T4 | Qüestionari | Es passa a l'inici i al final del tema | General | Qüestionari Moodle | 20 min | Individual | Superar de 8 el qüestionari

7. Avaluació

A cada tema hi haurà una avaluació inicial per a poder conèixer el nivell de l'alumne en format de tasca (test físic) i de qüestionari que pot respondre en iniciar el tema i quan el finalitzi. D'aquesta manera coneixerà com ha avançat. També a l'inici de cada tema haurà de fer un Test Físic.

Les comunicacions professorat-alumnat es faran a través dels fòrums, de les recomanacions a través de les tasques i per les videoconferències.

Pel que fa a l’avaluació haurà d’anar completant al llarg del desenvolupament dels temes tres rúbriques (una d’autoavaluació, una de coavaluació del grup i una de competència digital). El professorat fareu les vostres observacions, valoracions dels treballs i d’altres tasques que es puguin realitzar.

L’avaluació dels temes es proposa a tres nivells diferents: mestre, alumne i grup. Cal remarcar que l’autoavaluació i la coavaluació (avaluació entre iguals) del procés forma part de l’aprenentatge significatiu i que s’ha de compartir amb els alumnes.