Title: Introducció general (per a l'alumnat)
Course: Educació Física 1r ESO 1r T

Introducció general al curs per a l'alumnat

1. Breu introducció

Aquest moodle d’Educació Física està desenvolupat en quatre temes.

        Podràs:

1. Aconseguir estar en forma i comprovar que això és molt bo per a la teva salut, i perquè et trobis millor.
2. Practicar un esport individual com és l’atletisme, tot coneixent els  aspectes tècnics i tàctics, i les seves regles de joc.
3. Practicar un esport col·lectiu com és el bàsquet, tot coneixent els aspectes tècnics i tàctics, i les seves regles de joc.
4. Expressar-te de formes diferents. Això et servirà per al teu propi autoconeixement personal i per a comunicar-te millor amb els altres.

Aquest moodle et proposa unes tasques a desenvolupar a cada tema i et facilita un llibre de continguts on podràs trobar el que necessites per poder realitzar la tasca. Els llibres de continguts de cada tema et donen informació teòrica, i van acompanyats d'una bateria d'exercicis que et serà útil per al disseny de les teves tasques. La bateria de l'escalfament la trobaràs al llibre del Tema 1 i la bateria de la tornada a la calma la trobaràs al llibre del Tema 3. Cada tema conté les bateries específiques dels continguts tractats. Si tens alguna dificultat o restricció de caràcter espacial, temporal, disponibilitat de dispositius mòbils, problemes de connexió,... comunica-ho al teu tutor i cerqueu la solució més adequada.

A cada tema hi haurà una avaluació inicial per a poder conèixer el teu nivell, en format de test físic i de qüestionari que pots respondre a l'iniciar el tema i quan el finalitzis. D'aquesta manera coneixeràs com has avançat.

Les comunicacions professorat-alumnat es faran a través dels fòrums, de les recomanacions a través de les tasques i per les videoconferències.

Pel que fa a l’avaluació hauràs d’anar completant al llarg del desenvolupament de cada tema tres rúbriques (una d’autoavaluació, una de coavaluació del grup i una de competència digital). El professorat també farà les seves observacions, valoracions dels treballs i d’altres tasques que es puguin realitzar.

2. Continguts a treballar

              TEMA 1:  EM POSO EN FORMA.

En aquest tema treballaràs la condició física i quan comprenguis el seu significat veuràs com t’ajuden a la teva salut.

Encàrrec de tasca Tema 1: Elaborar el teu diari.

Et proposem elaborar el teu diari i en aquest diari recolliràs l’exercici físic realitzat durant un període de temps que determinem. En aquest cas et proposem que facis tres sessions setmanals. El diari es recollirà en format de base de dades que t'expliquem a l'encàrrec de tasca del tema 1. Aquesta tasca es realitzarà individualment.

Es pot fer un treball interdisciplinari amb la matèria de Matemàtiques, ja que la base de dades permetrà fer un estudi de percentatges ...

Al llibre de continguts trobaràs la bateria d'exercicis específics, jocs i formes jugades per preparar cada una de les sessions setmanals.

També recolliràs al teu diari els hàbits higiènics, la dieta correcta, les postures corporals, les tècniques de respiració i de relaxació,...

TEMA 2: SOC UN ATLETA.

En aquest tema treballaràs els aspectes tècnics, els aspectes tàctics i els reglamentaris d’un esport individual com és l’atletisme.
Coneixeràs i practicaràs les diferents especialitats d’aquest esport: les curses, els salts i els llançaments, sempre a partir d’activitats motivadores i de jocs, i així et convertiràs en un gran atleta.

Encàrrec de tasca Tema 2: Fes un treball d'investigació i prepara una presentació.

Hauràs d’elaborar una presentació fent ús de les funcions bàsiques d’edició de text i de les aplicacions bàsiques de l’edició d’imatges, tot cercant, contrastant i seleccionant informació digital adequada per al treball a realitzar. Al llibre de continguts trobaràs recursos que t'ajudaran a preparar-la, així com a la bateria d'exercicis.
Les videoconferències i els fòrums ajudaran a participar de l’entorn de comunicació amb el mestre i els companys i també serà possible compartir informació.
També serà important la feina de reflexió personal sobre els principis d’igualtat i de solidaritat.
Es pot fer un treball interdisciplinari amb la matèria de Llengua Anglesa, ja que aquest esport conté moltes paraules d’origen anglès. Aquesta matèria proposarà les seves pròpies activitats.

Aquesta tasca pot ser individual o per grups.

TEMA 3:  ENS EXPRESSEM.

En aquest tema treballaràs els recursos expressius del teu propi cos i això et servirà pel teu autoconeixement personal i per a comunicar-te millor amb els altres.

Encàrrec de tasca Tema 3: Fes el teu vídeo

Elaborar un vídeo que reculli la teva coreografia, les tècniques de circ o les dramatitzacions.

Es valorarà la demostració de les teves emocions personals, així com la teva desinhibició tant a les dramatitzacions, a les coreografies i a les activitats de tècniques de circ.

Seran unes activitats amb suport musical, la qual cosa t’ajudarà a una millor relació social amb els altres i a una millor integració comunitària.  Al llibre de continguts trobaràs els recursos necessaris per a poder planificar-les, així com a la bateria d'exercicis.

Serà important l’ús que facis dels mitjans audiovisuals per a compartir les teves propostes, siguin individuals o en grup (família).

TEMA 4:  UN ESPORT COL·LECTIU, EL BÀSQUET.

En aquest tema treballaràs els aspectes tècnics, els aspectes tàctics i els reglamentaris d’un esport col.lectiu com és el bàsquet.

Encàrrec de tasca Tema 4: Fes d'analista d'un partit o tria tres jugades.

Si decideixes analitzar un partit de bàsquet hauràs de triar-ne 10 minuts (un quart) del partit que vulguis i anar apuntant els següents aspectes: nombre de faltes personals de cada equip, nombre de vegades que fan dobles, nombre de vegades que fan passes, si fan camp enrera, si fan tres segons a la zona, nombre de jugades de contraatac, tipus de defenses que utilitzen (individual, en zona o mixta), anotadors i punts obtinguts, i d'altres aspectes que consideris.

Si decideixes triar les tres jugades les pots recollir fent un petit vídeo on el teu àudio sigui el que explica què està passant.
També serà important les reflexions que puguis fer sobre els principis d’igualtat i de solidaritat.
Es pot fer un treball interdisciplinari amb l’àmbit lingüístic (Llengua Anglesa), ja que és un esport amb moltes paraules d’origen anglès. En aquest cas aquesta matèria proposarà les seves pròpies activitats.
Serà important l’ús que facis dels mitjans audiovisuals per a compartir les teves propostes.  Serà una tasca per a fer individualment.

3. Organització dels elements gràfics del curs de Moodle

El curs està estructurat en dues columnes. A la columna de la dreta tens diversos blocs; has d'estar atent al bloc Calendari on veuràs els esdeveniments del curs (inici, de temes, lliurament de tasques,...) amb les dates implicades, i també cal que vigilis el bloc Progrés de la Compleció on pots veure les activitats que ja tens fetes i les que tens pendents.

A la columna de l'esquerra o part principal del curs trobaràs, en primer lloc, un apartat General on tens un fòrum d'avisos i notícies del qual has d'estar pendent per les informacions globals del curs que es comuniquin. Després, un parell de fòrums més: Dubtes del curs on pots plantejar els teus dubtes i resoldre els dubtes dels companys; i el fòrum Consultes individuals on plantejar qüestions personals al professor/a que només tu i ell podreu veure.

Segueix aquesta part principal amb un bloc per a cada tema.

Dins de cada tema trobaràs el test físic per la teva avaluació inicial, un fòrum per compartir dubtes específics del tema, un llibre de continguts, les activitats que has de desenvolupar,  i el qüestionari i les rúbriques d'autoavaluació, de coavaluació i de competència digital.

4. Pla de treball

El teu professor/a et guiarà al llarg de tot el curs.

Cal que vigilis sovint el calendari i els fòrums d'avisos i notícies i de Dubtes del curs.

Les activitats estan explicades, indicada de forma clara la tasca que has de desenvolupar, la forma i format com has de lliurar la tasca i com s'avaluarà l’activitat. Cal que tinguis cura a l'hora de lliurar les tasques segons com es demani.