Title: Llibre de continguts
Course: Educació Física 1r ESO 1r T > Section: Tema 4 (setmana 10-11-12)

.

Un esport col·lectiu: el bàsquet.

El bàsquet és un esport col·lectiu practicat entre dos equips de cinc jugadors, que intenten introduir una pilota dins de la cistella defensada per l’altre equip.

 L’objectiu del joc és aconseguir més punts que l’equip adversari i d’aquesta manera poder guanyar el partit.

Orígens

Aquest esport va néixer als Estats Units d’Amèrica al 1891, inventat per un professor d’educació física de la universitat YMCA, James Naismith.
Ràpidament va tenir un gran èxit, i es va estendre per tot el país, i per tot el món.

Partits

- Durada:  als campionats de la FIBA (Federació Internacional de Bàsquet) els partits tenen quatre parts o quarts de 10 minuts.  A l’NBA són partits de quatre quarts de 12 minuts.
- Jugadors: poden jugar cinc per partit, amb un màxim de 7 suplents a la banqueta, és a dir, els equips són de 12 jugadors.
- Àrbitres:  normalment hi ha dos àrbitres per partit, però a les lligues o campionats més importants hi poden haver fins a tres.
- Taula d’anotació: els encarregats controlen el temps, el marcador, els temps morts, les faltes, els canvis, la revisió de jugades,...

Faltes o infraccions

- Passes:  no es poden donar més de dues passes sense botar la pilota.
- Dobles:  quan deixes de botar la pilota i l’agafes ja no pots tornar a botar-la, has de passar-la a un company o bé fer un llançament a cistella.
- Camp enrere:  si la pilota ha passat del mig camp ja no pot tornar a la teva zona defensiva.
- Falta personal:  quan un jugador entra en contacte amb un adversari i li causa un desavantatge.
- Falta antiesportiva: quan un jugador posa en perill el físic de l’adversari.
- Falta tècnica: quan un jugador o algun membre de la banqueta té un comportament inadequat.
- Falta desqualificant: aquesta falta suposa l’expulsió del terreny de joc i del partit.
- Peus:  la pilota no pot tocar els peus si això suposa una avantatge tant per l’atacant com pel defensor.

Altres regles relacionades amb el temps

- Tres segons a la zona: un atacant no pot estar més de tres segons a la zona de l’equip contrari (aquesta zona és l’anomenada pintura, ja que es pinta de color diferent).
- Cinc segons:  un jugador té fins a cinc segons per a poder treure de banda o de fons.
- Vuit segons:  cada equip té fins a vuit segons per passar la pilota a la zona ofensiva.
- 24 segons:  cada equip té una possessió màxima de 24 segons per a realitzar un llançament a cistella. Si la pilota toca l’anella i es recupera la pilota llavors es tindrà una possessió de 14 segons.

Sistema de puntuació

- Un punt:  quan es fa una cistella des de la línia de tirs lliures.
- Dos punts:  quan es fa una cistella des de la zona interior de 6,75 metres.
- Tres punts:  quan es fa una cistella des de més enllà dels 6,75 metres (a l’NBA la línia de triple està a 7,24 metres).

Noms dels jugadors segons la seva posició a la pista

- Base: normalment és el jugador més baix de l’equip; és l’encarregat d’ordenar les jugades d’atac i les posicions defensives.
- Escorta: són més alts que els bases.  Són jugadors molt anotadors i grans defensors.
- Aler: són els jugadors més polivalents d’un equip i dominen tots els aspectes del joc.
- Aler pivot: jugadors interiors més forts que els alers, i una mica més baixos que els pivots.  Normalment poden jugar per fora.
- Pivot: són els més alts de l’equip; juguen normalment a l’interior, agafen els rebots i intenten que no entrin els jugadors contraris.

Mesures interessants

- Pista:  és un rectangle de 12,8 a 15,2 metres d’amplada, i de 22,5 a 28,6 metres de llargada.
- Cistella: està col·locada a 3,05 metres d’alçada, i s’introdueixen 1,20 metres sobre el terreny de joc.
- Línia de tirs lliures: està situada a 5,80 metres de la línia de fons, i a 4,60 metres de la cistella.
- Pilota: la seva circumferència fa entre 68 i 73 cm.  El seu diàmetre és de 23-24 centímetres i el seu pes oscil·la entre els 567 i els 629 grams.

Bateria d'exercicis

Aquesta és una bateria d'exercicis-exemple per millorar la tècnica i la tàctica de l'esport col·lectiu bàsquet per triar i incorporar a les teves propostes. També et serveix de guia per valorar les propostes dels teus companys.

1. EXERCICIS PER MILLORAR LA TÈCNICA DEL BOT I DEL DRIBLATGE:

- Posició bàsica: cames separades (més que les espatlles) i semiflexionades, tronc lleugerament inclinat cap endavant i braços endavant semiflexionats i separats.

- Fer desplaçaments amb diferents trajectòries: rectes, diagonals, laterals, endavant, endarrere, de costat, ... adoptant la posició bàsica.

- En estàtic: bots amb la mà dreta, bots amb l’esquerra, bots alternant les mans.
- En estàtic: fer bots passant la pilota entre les dues cames fent un 8.

- Fer bots amb la mà dreta, amb la mà esquerra, amb totes dues alternativament tot recorrent  un espai determinat.
- Botar la pilota amb una mà i amb l’altra tocar un objecte, recorrent un espai determinat.
- Botar la pilota i amb una mà canviar de lloc un objecte.
- Fer bots amb desplaçaments laterals: cap a l’esquerra, cap a la dreta.
- Botant la pilota amb una mà (dreta, esquerra) i amb un objecte a l’altra mà.  Sense parar de botar es deixa l’objecte en un lloc determinat prèviament.

- Joc: “La volta al món”.

Per grups.  Cada grup en una cistella amb una pilota. Marquem a la zona 9 posicions de llançament: tres a un costat, tres a l’altre i tres frontals a la cistella.

Els alumnes es col·loquen en fila a la zona 1 i comencen a llançar per ordre.  Qui encistella en una zona passa a la següent.  Es continua en una zona fins que s’encistella   Guanya qui abans fa tot el recorregut per les 9 zones.

Disseny universal per l’aprenentatge:

- Visual: poden fer bots baixos de la pilota (alternant la mà), exercicis de rodar la pilota per terra, utilització de pilotes amb picarols, ús de pilotes lligades amb cordes, ... Farem servir estímuls sonors i tàctils, adaptant els materials, les regles de joc i el terreny de joc.
- Auditiu: farem servir estímuls visuals i tàctils.
- Motriu: poden fer bots de la pilota, alternant les mans. Exercicis de desplaçament i bot de la pilota.

2. EXERCICIS PER MILLORAR LA TÈCNICA DE LES PASSADES I LES RECEPCIONS:

 1. Parelles: en estàtic, practicar els següents tipus de passades:

- per sobre del cap (amb dues mans).
- de pit (sense bot).
- picades (amb bot), amb dues mans, amb una mà.
- amb una mà: dreta, esquerra.
- laterals amb una mà: dreta, esquerra.
- per l’esquena.
- de mà a mà.

2. Parelles: en moviment. Fer-ne els mateixos tipus d’abans.

- Joc: “Les deu passades”.

Es fan dos grups.  Cada grup ha d’intentar arribar a fer deu passades seguides entre els seus membres, sense que intercepti l’equip contrari.

Punts a tenir en compte:

- No es pot caminar ni córrer amb la pilota, ni tan sols botant.
- No es pot sortir del terreny de joc delimitat.
- No es poden fer faltes.
- No es pot passar a qui t’ha fet la passada.

3. Parelles:  fer-se passades fent equilibris sobre un peu.

  - Corrents, fer-se passades (amb bot de pilota, sense bot de pilota).
  - Corrents, fer-se passades desplaçant-se lateralment.

4. Grups: “L’estrella”: els alumnes formen un cercle i un es col·loca al mig.  Es fan passades a través del que està al centre de la rodona.
  - Variant:  amb dues pilotes alhora.

- Grups de tres:  surten de tres files diferents.  Anar corrents, tot intercanviant les seves posicions mentre avancen botant i fent-se passades.

- Grups: corrents botant la pilota i abans d’arribar a mitja pista fer una passada al primer de l’altra fila.

- Joc:  “El 21”. Per grups; cada grup en una cistella amb una pilota. Els membres del grup es col·loquen en fila al punt de llançaments de tir lliure.  El primer llança a cistella; si fa bàsquet aconsegueix un punt, i continua llançant.  Si falla, el segon de la fila va a buscar el rebot i llança des del lloc on ha recuperat la pilota.  Si fa cistella aconsegueix dos punts i torna a llançar des del punt dels tirs lliures.  Si falla, el tercer va a buscar el rebot, i així successivament.  Guanya qui primer arriba als 21 punts.

Disseny universal per l’aprenentatge:

- Visual: es necessitaran guies o acompanyants.  Cal material adaptat (pilotes amb picarols, pilotes lligades amb cordes,...) i adaptació de les regles i del terreny de joc. Utilitzarem estímuls sonors i tàctils.
- Auditiu: farem ús d’estímuls visuals i tàctils.
- Motriu: es necessitaran guies o acompanyants.

3. EXERCICIS PER MILLORAR LA TÈCNICA DELS LLANÇAMENTS:

- Desplaçament amb bot (mà esquerra, mà dreta), driblatge i llançament a cistella: des de la dreta, des de l’esquerra, frontalment,...

- Desplaçament amb bot i en arribar a una marca determinada prèviament canviar la mà amb la que es bota la pilota.

- Llançaments en estàtic: des de diferents posicions i distàncies.

- Llançaments en suspensió (amb un salt): des de diferents posicions i distàncies.

- Desplaçament amb bot (mà esquerra, mà dreta) i fer una entrada amb safata pel costat corresponent.

- Desplaçament en bot (mà esquerra, mà dreta) i en arribar a un punt proper a la cistella fer llançament de ganxo.

- Parelles: surten corrents i qui agafa primer la pilota (que està al terra a una determinada distància) es converteix en atacant i l’altre en defensor.  Es fa un 1 x 1 amb llançament a cistella.

- Joc:  “El K.O.”.  Es fa per grups; cada grup en una cistella, amb dues pilotes per grup.

Els membres del grup es posen en fila en el punt de llançament de tirs lliures.  Els dos primers de la fila tenen les dues pilotes.  Es tracta d’encistellar abans que ho faci el que està darrera. Si el que està darrera encistella abans que el que està davant, aquest queda eliminat, o bé perd una vida, o fa un determinat exercici prèviament acordat. Guanya l’últim que queda.

- Fer jocs de llançaments o concursos: des de diferents posicions i distàncies:

  - Concurs de llançaments triples.
  - Concurs de llançaments de tirs lliures.
  - Concurs de llançaments de dos punts.
  - Concurs de llançaments d’esquena.

- Parelles:  fer 1 x 1.

 Disseny universal per l’aprenentatge:

- Visual: adaptació dels materials, de les regles de joc i del terreny de joc. Cal guia o acompanyant.  Farem ús d’estímuls sonors (pilotes amb picarols, cistelles amb sorolls específics, xiulets, veu, …) i tàctils.
- Auditiu: farem ús d’estímuls visuals i tàctils.
- Motriu: poden fer els jocs de llançament, així com activitats de precisió i de punteria.

4. EXERCICIS PER POSAR EN PRÀCTICA LA TÈCNICA I LA TÀCTICA:

- Grups de 6:  fer un 3 x 3, tot aplicant totes les normes i les fases del joc (atac i defensa). Cal aplicar tots els aspectes tècnics i tàctics treballats.

Si s’agafa el rebot del propi equip es pot tornar a llançar a cistella; si s’agafa el rebot de l’equip contrari llavors la pilota ha de sortir de la línia de llançaments de tres (amb passades, o bé desplaçant-se botant la pilota).

- Joc real: grups de cinc.  S’apliquen totes les normes i les fases del joc (atac i defensa), així com els aspectes tècnics i tàctics.

Fer un 5 x 5.

Atac: posicional (estàtic) i contraatac.

Defensa: individual, en zona i mixta.

- Grups de 4:  fer 2 x 2.

Disseny universal per l’aprenentatge:

- Visual: es necessita l’ajut d’un guia o acompanyant. Ús de materials adaptats amb estímuls sonors.
- Auditiu: farem ús d’estímuls tàctils i visuals.
- Motriu: adaptacions de les regles i del terreny de joc.